বাংলা ভাষার উইকিসংকলনে এই নিবন্ধ বা অনুচ্ছেদ সম্পর্কিত মৌলিক রচনা রয়েছে: ***সত্যেন্দ্রনাথ দত্ত***

**সত্যেন্দ্রনাথ দত্ত** (জন্ম: ফেব্রুয়ারি ১১, ১৮৮২ - মৃত্যু: জুন ২৫, ১৯২২) বিংশ শতাব্দীর প্রথমার্ধের অন্যতম শ্রেষ্ঠ জনপ্রিয় কবি ও ছড়াকার৷ রবীন্দ্রযুগের খ্যাতনামা "ছন্দোরাজ" কবি৷ তাঁর কবিতায় ছন্দের কারুকাজ, শব্দ ও ভাষা যথোপযুক্ত ব্যবহারের কৃতিত্বের জন্য রবীন্দ্রনাথ ঠাকুর তাঁকে *ছন্দের যাদুকর* নামে আখ্যায়িত করেন৷ মধ্যযুগে ভারতের ইতিহাস, সংস্কৃতি, পৌরাণিক প্রভৃতি বুদ্ধি-বৃত্তিবিষয়ক বিভিন্ন বিষয়ে তিনি ছিলেন সিদ্ধহস্তের অধিকারী৷

প্রারম্ভিক জীবন
---------------

সত্যেন্দ্রনাথ দত্তের জন্ম ১৮৮২ সালের ১১ই ফেব্রুয়ারি কলকাতার নিকটবর্তী নিমতা গ্রামে৷ তাঁর পৈতৃক নিবাস বর্ধমান এর চুপী গ্রামে৷ পিতা রজনীনাথ দত্ত ছিলেন কলকাতার বিশিষ্ট ব্যবসায়ী, মাতা মহামায়া দেবী৷ পিতামহ অক্ষয় কুমার দত্ত ছিলেন তত্ত্ববোধিনী পত্রিকার সম্পাদক৷ সত্যেন্দ্রনাথের কবিতায় নানা ভাষার শব্দ নিপুণ ছন্দে যুক্ত হয়েছে। এছাড়া তিনি বিভিন্ন ভাষা থেকে বাংলায় অনুবাদকর্মও করেছেন৷ সত্যেন্দ্রনাথ কলকাতার সেন্ট্রাল কলেজিয়েট স্কুল থেকে এন্ট্রান্স (১৮৯৯) এবং জেনারেল অ্যাসেমব্লিজ ইনস্টিটিউশন (বর্তমান স্কটিশ চার্চ কলেজ) থেকে এফএ (১৯০১) পাস করেন৷ কিন্তু পরে বিএ পরীক্ষায় অকৃতকার্য হন৷

কর্মজীবন
--------

কাব্যচর্চায় আত্মনিয়োগ করার আগে সত্যেন্দ্রনাথ দত্ত পিতার ব্যবসায় যোগ দিয়েছিলেন৷ তিনি ছিলেন ভারতী পত্রিকাগোষ্ঠীর অন্যতম কবি৷ প্রথম জীবনে তিনি মাইকেল মধুসূদন দত্ত, অক্ষয় কুমার বড়াল প্রমুখের দ্বারা প্রভাবিত হন৷ পরে রবীন্দ্র অনুসারী হলেও তিনি স্বতন্ত্র হয়ে ওঠেন৷ বাংলা শব্দের সঙ্গে আরবি-ফার্সি শব্দের সমন্বিত ব্যবহার দ্বারা বাংলা কাব্যভাষার শক্তি বৃদ্ধির প্রাথমিক কৃতিত্ব তাঁরই৷ অনুবাদের মাধ্যমে তিনি বিশ্বের কাব্যসাহিত্যের সঙ্গে বাংলার যোগাযোগ ঘটান৷ *নবকুমার, কবিরত্ন, অশীতিপর শর্মা, ত্রিবিক্রম বর্মণ, কলমগীর* প্রভৃতি ছদ্মনামে তিনি কবিতা লিখতেন৷ দেশাত্মবোধ, মানবপ্রীতি, ঐতিহ্যচেতনা, শক্তিসাধনা প্রভৃতি তাঁর কবিতার বিষয়বস্তু৷ ১৯১৮ সালে ভারতী পত্রিকার বৈশাখ সংখ্যায় ছন্দ সম্পর্কিত 
তাঁর প্রসিদ্ধ রচনা ‘ছন্দ-সরস্বতী’ প্রকাশিত হয়৷ তাঁর অপর কৃতিত্ব বিদেশী কবিতার সফল অনুবাদ৷ আরবি-ফার্সি, চীনা, জাপানি, ইংরেজি এবং ফরাসি ভাষার বহু কবিতা অনুবাদ করে বাংলাসাহিত্যের বৈচিত্র্য ও সমৃদ্ধি সাধন করেন৷ মেথরদের মতো অস্পৃশ্য ও অবহেলিত সাধারণ মানুষ নিয়েও তিনি কবিতা লিখেছেন৷ কবিতায় ছন্দের সমৃদ্ধতার জন্য তিনি *ছন্দের রাজা* ও  *ছন্দের যাদুকর* বলে খ্যাত

দেহাবসান
--------

মাত্র চল্লিশ বছর বয়সে ১৯২২ সালের ২৫ জুন তারিখে কবি সত্যেন্দ্রনাথ দত্ত পরলোকগমন করেন৷ সত্যেন্দ্রনাথের মৃত্যুর পর রবীন্দ্রনাথ লিখেছিলেন—

> "তুমি বঙ্গভারতীর তন্ত্রী-‘পরে একটি অপূর্ব তন্ত্র এসেছিলে পরাবার তরে এ শুধু প্রিয়জনের প্রশংসা নয়, এ এক ঐতিহাসিক সত্য।"
> 
>

সাহিত্যকর্ম
-----------

### কাব্যগ্রন্থ

* *সবিতা* (১৯০০)
* *সন্ধিক্ষণ* (১৯০৫)
* *বেণু ও বীণা* (১৯০৬)
* *হোমশিখা* (১৯০৭)
* *ফুলের ফসল* (১৯১১)
* *কুহু ও কেকা* (১৯১২)
* *তুলির লিখন* (১৯১৪)
* *মনিমঞ্জুষা* (১৯১৫)
* *অভ্র-আবীর* (১৯১৬)
* *হসন্তিকা* (১৯১৭)
* *বেলা শেষের গান* (১৯২৩)
* *বিদায় আরতি* (১৯২৪)

### অনুবাদ

* *তীর্থ সলীল* (১৯০৮)
* *তীর্থ রেণু* (১৯১০)
* *ফুলের ফসল* (১৯১১)

তথ্যসূত্র
---------

1. ↑  সত্যেন্দ্রনাথ দত্ত  ওয়েব্যাক মেশিনে আর্কাইভকৃত ৫ মার্চ ২০১৬ তারিখে দৈনিক আমারদেশ
2. ↑  এই দিনে: কবি সত্যেন্দ্রনাথ দত্ত দৈনিক সকালের খবর
3. ↑  সেলিনা হোসেন ও নুরুল ইসলাম সম্পাদিত; বাংলা একাডেমী চরিতাভিধান; ফেব্রুয়ারি, ১৯৯৭; পৃষ্ঠা- ৩৯২।
4. ↑  বেণু ও বীণা[*স্থায়ীভাবে অকার্যকর সংযোগ*] ই-বাংলাসাহিত্য ডট কম
5. ↑  কুহু ও কেকা[*স্থায়ীভাবে অকার্যকর সংযোগ*] ই-বাংলাসাহিত্য ডট কম
6. ↑

বহিঃসংযোগ
---------

r

[[বিষয়শ্রেণী:১৯২২-এ মৃতhhgygu